Nuohousuudistuksen yleisenä tavoitteena oli selkeyttää ja ajantasaistaa nuohousta koskevaa sääntelyä.
Säädösmuutoksilla haluttiin vahvistaa kiinteistöjen vastuuta omasta paloturvallisuudestaan. Vastuun toteuttamiseen liittyy kiinteästi se, että rakennuksen omistaja ja haltija voi itse määrittää, keneltä ja milloin nuohouspalvelun tilaa toisin kuin piirinuohousjärjestelmässä. Vastuu tulisijojen ja savuhormien nuohouksesta on säädetty rakennuksen omistajalle ja haltijalle jo vuodesta 1999. Hyvin yleisesti miellettiin, että vastuu nuohouksen säännöllisyydestä oli piirinuohoojalla eikä kiinteistöllä itsellään.
Lisäksi säädösmuutosten tavoitteena oli helpottaa ja edistää uusien yrittäjien alalle tuloa, kun nuohouksen säädösmuutosten esiselvitysvaiheessa nousi esiin huoli nuohoojien riittävyydestä tulevaisuudessa. Piirinuohousjärjestelmä kun sulki pois asiakkaan valinnanvapauden lisäksi uusien yrittäjien alalle tulon.